રાજ્ય સરકાર દ્વારા ‘ખેલે ગુજરાત’ના સૂત્ર હેઠળ રમત-ગમતને પ્રોત્સાહન આપવા માટે ગુજરાતની વિવિધ યુનિવર્સિટીઓમાં રમતવીરો તૈયાર કરવા કરોડોની ગ્રાન્ટની ફાળવણી કરવામાં આવે છે. પરંતુ સૌરાષ્ટ્ર યુનિવર્સિટીની નિંભરતાને કારણે ખેલાડીઓની પ્રતિભા મુરઝાઈ રહી છે. સમયાંતરે રાજ્ય સરકાર દ્વારા સૌરાષ્ટ્ર યુનિવર્સિટીમાં સ્પોર્ટસ કોમ્પલેક્સના ‘વિકાસ’ માટે કરોડો રૂપિયાની ગ્રાન્ટ ફાળવવામાં આવે છે અને આ ગ્રાન્ટ મળ્યા બાદ સ્પોર્ટસ કોમ્પલેક્સ તૈયાર પણ કરાયું પરંતુ તેની જાળવણીના અભાવે તેની અત્યંત ‘ખસ્તા’ હાલત થઈ જવા પામી છે. ધોળા હાથી સમાન આ ગ્રાઉન્ડ પર એક પણ મેચ રમાડી શકાય તેવી સ્થિતિ રહી નથી. દરમિયાન યુનિવર્સિટી પાસે એથ્લેટિક્સ, ફૂટબોલ, હોકી, બાસ્કેટ બોલ, સ્વિમિંગ પુલ સહિતની રમતોના કોચની છેલ્લા ચાર વર્ષથી જગ્યા ખાલી હોવાથી આ રમતના ખેલાડીઓ કોચવિહોણા જ રમવા માટે મજબૂર બન્યા છે !